མཛད་སྒོའི་ཐོག་མར་༸རྒྱལ་བའི་སྐུ་དཔར་མཐོང་གྲོལ་རིན་པོ་ཆེ་དུང་རྒྱ་སྤོས་སྣེས་སྔོན་བསུས་ཏེ་བཞུགས་ཁྲིར་བཞུགས་སུ་གསོལ་བ་དང་མཎྜལ་རྟེན་གསུམ་འདེགས་འབུལ་ཞུས་རྗེས།ས་གནས་གཞིས་མགོའི་ལས་ཚབ་མཉམ་འབྲེལ་དྲུང་ཆེ་ལགས་ནས་༸གོང་ས་མཆོག་གི་མཛད་རྣམ་དང་འབྲེལ་བའི་གསུང་བཤད་གནང་བ་དང་འབྲེལ།དགའ་ལྡན་ཤར་རྩེ་གྲྭ་ཚང་གི་མཁན་རིན་པོ་ཆེ་མཆོག་གིས་དུས་ཆེན་དང་འབྲེལ་བའི་གསུང་བཤད་གནང་དོན།དེ་རིང་༧གོང་ས་རྒྱལ་བ་རིན་པོ་ཆེ་མཆོག་ལ་ཨ་རིའི་རྒྱལ་ཡོངས་གྲོས་ཚོགས་ཀྱིས་ཞི་བའི་གསེར་གྱི་གཟེངས་རྟགས་འབུལ་བཞེས་མཛད་ནས་ལོ་ངོ་༡༡འཁོར་བའི་བཀྲ་ཤིས་པའི་ཉིན་མོ་ཡིན་པ་དང་།དགའ་ལྡན་ཤར་རྩེ་གྲྭ་ཚང་གིས་གོ་སྒྲིག་ཐོག་ལོ་ལྟར་སྲུང་བརྩི་ཞུས་ཏེ་ལོ་ངོ་བཅུ་གཅིག་འགྲོ་གི་ཡོད།ཨ་རི་ལ་སྲིད་འཛིན་གྱི་རང་དབང་གཟེངས་རྟགས་དང་།གྲོས་ཚོགས་ཀྱི་ཞི་བའི་གཟེངས་རྟགས་གཉིས་ནི་ཨ་རིའི་རྒྱལ་ཡོངས་གཞུང་འབྲེལ་སྙན་གྲགས་ཅན་གྱི་གཟེངས་རྟགས་མཐོ་ཤོས་གཉིས་ཡིན་པ་དང་།གྲོས་ཚོགས་ཀྱི་གཟེངས་རྟགས་དེ་༡༧༧༦ལོ་ནས་དངོས་སུ་འབུལ་འགོ་ཚུགས་ཤིང་།ཨ་རིའི་ལོ་རྒྱུས་དང་རིག་གཞུང་བཅས་ལ་ཤུགས་རྐྱེན་སྤྲོད་ཐུབ་མཁན་ཙམ་དུ་མ་ཟད།འཛམ་གླིང་སྤྱིའི་བདེ་དོན་སླད་མཛད་འཁུར་བླ་མེད་བཞེས་མཁན་རྣམས་ལའང་ཆེ་བསྟོད་དུ་འབུལ་སྲོལ་ཡོད་འདུགཅེས་གསུངས་སོང་།